মসজিদে বিস্ফোরণ! ফের রক্তাক্ত পাকিস্তান, এখন কী অবস্থা?

ওয়েব ডেস্ক: বালোচিস্তানে জাফর এক্সপ্রেস অপহরণের (Jaffar Express Hijack) ঘটনার রেশ কাটতে না কাটতেই ফের রক্তাক্ত হল পাকিস্তান (Pakistan)। এবার খাইবার পাখতুনখোয়া প্রদেশের দক্ষিণে অবস্থিত ওয়াজিরিস্তানের একটি মসজিদে ঘটল ভয়াবহ আত্মঘাতী বিস্ফোরণ (Blast In Mosque)। শুক্রবার স্থানীয় সময় দুপুর ১.৪৫ নাগাদ বিস্ফোরণটি ঘটে। আজম ওয়ারশাক বাইপাস রোডের মৌলানা আব্দুল আজিজ মসজিদে প্রার্থনার সময় বিস্ফোরণ ঘটে বলে খবর।

প্রাথমিকভাবে হতাহতের সংখ্যা নিশ্চিত না হলেও, অনেকের মৃত্যুর আশঙ্কা করা হচ্ছে। বিস্ফোরণে আহতদের দ্রুত স্থানীয় হাসপাতালে ভর্তি করা হয়েছে। আহতদের মধ্যে বেশ কয়েকজনের অবস্থা আশঙ্কাজনক। এদিকে বিস্ফোরণের পরই পুরো এলাকা ঘিরে ফেলে নিরাপত্তারক্ষীরা। মসজিদ খালি করে ঘটনাস্থল থেকে নমুনা সংগ্রহের কাজ চলছে।

আরও পড়ুন: ফের ট্রাম্পের হুংকার! এবার টার্গেট গ্রিনল্যান্ড?

এখনও পর্যন্ত কোনও জঙ্গি সংগঠন এই হামলার দায় স্বীকার করেনি। তবে এটি পাকিস্তানের মসজিদে হামলার প্রথম ঘটনা নয়। গত মাসেই নৌশেরা জেলার একটি মসজিদে বোমা বিস্ফোরণে ছ’জন নিহত এবং অন্তত ১৫ জন আহত হন। তারও আগে ২০২৩ সালের জানুয়ারিতে পেশোয়ারের পুলিশ লাইনের মসজিদে এক ভয়াবহ বিস্ফোরণে ৫৯ জন প্রাণ হারান।

প্রসঙ্গত, এই বিস্ফোরণ এমন এক সময়ে ঘটল, যখন পাকিস্তান জুড়ে নিরাপত্তা পরিস্থিতি নিয়ে উদ্বেগ তৈরি হয়েছে। গত মঙ্গলবার বালোচিস্তানের বোলানে মাশকাফ সুড়ঙ্গে জাফর এক্সপ্রেস অপহরণ করেছিল বালোচ বিদ্রোহীরা। দীর্ঘ ৩০ ঘণ্টার সেনা অভিযানে পণবন্দি যাত্রীদের উদ্ধার করা হয়।